কিছুদিন আগেই শহরের বর্জ্য ফেলার জন্য জমি অধিগ্রহণ ঘিরে উত্তপ্ত হয়ে ওঠেছিল আলপুরদুয়ারের বঞ্চুকামারী গ্রামপঞ্চায়েত এলাকার মাঝেরডাবরি চা বাগান সংলগ্ন বাইরাগুড়ি এলাকা। শনিবার সেই নয়া ডাম্পিং গ্রাউন্ডে আলিপুরদুয়ার পুরসভার গাড়ি আবর্জনা ফেলতে গেলে গ্রামবাসীরা বাধা দেয় বলে অভিযোগ। এমনকী, গ্রামবাসীরা পথ অবরোধ শুরু করেন। 

ক্ষিপ্ত জনতাকে দেখে গ্রামবাসীদের সঙ্গে আলোচনা শুরুর চেষ্টা চলে। তড়িঘড়ি ঘটনাস্থলে হাজির হন এসডিপিও, আলিপুরদুয়ার ১ নম্বর ব্লকের বিডিও-সহ একাধিক প্রশাসনিক কর্তা। কিন্তু জনতার ক্ষোভের মুখে পড়েন তাঁরা। 

প্রশাসনিক কর্তাদের দেখে তেড়ে যান স্থানীয় বাসিন্দারা। এসডিপিও-এর গাড়ি লক্ষ্য করে ঢিল ছুড়তে শুরু করেন তাঁরা। দ্রুত ঘটনাস্থল ছেড়ে চলে যান এসডিপিও। স্থানীয়দের হাতের সামনে পড়ে যান এক কনস্টেবল। লাঠি দিয়ে তাঁকে বেধড়ক মারধর করা হয়। পরে পুলিশবাহিনী গিয়ে ওই কনস্টেবলকে উদ্ধার করে। জেলা পুলিশ সুপার আভারু রবীন্দ্রনাথ জানিয়েছন, হামলায় জড়িতদের চিহ্নিত করে উপযুক্ত ব্যবস্থা নেওয়া হবে।
দেখুন ভিডিও...